Denel ontken Gupta-invloedDie Badger-voertuig wat deur Denel vir die SANW vervaardig word onder die Hoefyster-projek (Foto: army-technology.com) Die staatsbeheerde verdedigingskonglomeraat Denel het Donderdag gerugte ontken dat die Gupta-familie hom oorgehaal het om ŉ R1 miljard-kontrak aan VR Laser in plaas van LMT Holdings toe te ken. LMT Holdings het gesê die maatskappy vermoed daar is gekonkel en het die hof genader. “Denel wil graag reageer op negatiewe beriggewing deur sekere publikasies vandag,” het Vuyelwa Qinga, woordvoerder vir Denel, in ŉ verklaring gesê. “Denel ontken ten sterkste dat dit deur die Gupta-familie beheer word.” Times LIVE het Donderdag berig ŉ Suid-Afrikaanse weermagkontrakteur het bewerings gemaak oor ŉ staatsvergryp by die Pretoriase hooggeregshof. Die aandeelhouers van LMT Holdings het Woensdag ŉ dringende aansoek ingedien om die kontrak van R1 miljard vir die Hoefyster-program aan VR Laser te bevraagteken. LMT Holdings is ŉ plaaslike voertuigingenieurswese en -vervaardigingsmaatskappy wat 51% deur Denel besit word. Stefan Nell, stigter van LMT Holdings, voer aan dat, volgens die kontrak, die ontwerp en vervaardiging vir die Hoefyster-projek aan LMT toegeken word, wat oor ŉ tydperk van 10 jaar ŉ inkomste van nagenoeg R100 miljoen per jaar sal genereer. Die tesourie en die minister van openbare ondernemings het die ooreenkoms in 2012 bekragtig. Die Hoefyster-projek vervaardig ŉ “Badger”-infanterievoertuig vir die Suid-Afrikaanse Nasionale Weermag. Nell het egter in hofdokumente aangevoer daar was ŉ politieke motief en inmengery om seker te maak dat die oorblywende Hoefyster-kontrakte, wat vroeër aan LMT Holdings beloof is, toegeken is aan VR Laser, ŉ filiaal van die Gupta-familie en pres. Jacob Zuma se seun, Duduzane. Qinga het dit egter ontken en gesê die kontrak, wat Nell beweer is aan VR Laser toegeken ten koste van LMT, dateer nog voor die aanstelling van Lynne Brown, die huidige minister van openbare ondernemings, die raad en waarnemende uitvoerende direkteure. “Die persone wat in daardie stadium uitvoerende direkteure was van Denel en raadslede was van LMT, wat volgens Nel hul verpligtinge versuim het, is nie meer werksaam by Denel nie of is geskors,” het Qinga bygevoeg. Nell het in sy hofdokumente aangedui LMT sukkel om salarisse te betaal vir sy 250 werknemers en verskaffers, aangesien die finansiering wat hy van Denel ontvang, “in geheel onvoldoende is” en het die maatskappy in ŉ “ernstige finansiële verknorsing gelaat”. Hy het gesê die salarisse van die werknemers kan gered word deur ŉ kontantinspuiting van R200 miljoen en het die hof versoek om dringend ten gunste van die aanstelling van ŉ sakereddingsplan te beslis. Denel het egter aangedui hy is van plan om Nell se aansoek teen te staan. “Daar is geen gronde vir ŉ sakereddingsplan nie. Denel het geld aan LMT geleen om sy bedrywighede te finansier ondanks Nell se belemmerende gedrag,” het Qinga bygevoeg. Sy het gesê Nell het beweer hy het beleggers wat bereid is om groot somme geld in die onderneming te belê, maar hy wil nie dié persone se name bekend maak nie. Sy beweer politici poog om aandele in Denel te bekom deur die sakereddingsplan wat LMT eis. “Denel is bewus dat ŉ sekere politikus poog om Denel-aandele te bekom deur LMT. Die pogings deur die politikus om die Denel-aandele te kaap deur middel van ŉ sakereddingsplan via mnr. Nell, sal heftig teengestaan word en sal nie suksesvol wees nie.”